|  |
| --- |
| **Rom. 8:31-39**  **“VERSEKER!”** |

Het jy al ŉ groterige stuk hout aan ŉ ander vasgespyker?

Jy slaan eers een spyker diep in, en dan ŉ tweede, en ŉ derde en so gaan jy aan totdat jy genoeg spykers ingeslaan het.

Maar die getimmer van nog spykers wikkel die eerste spykers so ŉ bietjie los.

As al die spykers ingekap is, dan gee jy elke spyker weer so ŉ hou om seker te maak almal is stewig vas en nie net die laaste een nie.

Jy slaan nie elkeen weer van vooraf in nie, jy gee dit net ŉ goeie hou – die inslaanwerk is gedoen, aan die einde is dit net sekermaak dat dit nog vas is.

Dit is wat Paulus hier aan die einde van die hoofstuk doen. En daarom is dit wat ek ook vanoggend gaan doen.

Die preke van die afgelope vier weke was soos ŉ klomp spykers wat ons ingeslaan het,

Elke keer het ons deeglik gefokus om die boodskap van daardie gedeelte deeglik te verstaan, en

om die implikasies daarvan te oorweeg en netso ook

om die gevolge en toepassing daarvan in ons lewens duidelik te maak.

As Paulus nou weer na dieselfde sake verwys, en dit meesterlik saamvat, dan behandel hy nie elke deel weer volledig nie.

Netso gaan ek ook nie weer alles in diepte herhaal nie –

anders is ons hier tot die koeie huis toe kom.

Broer en suster, dit is nie moontlik om die hele raadsplan van God in elke preek in te sluit nie. Vir praktiese redes kan ons elke week maar by ŉ klein deeltjie stilstaan, maar as ons lank genoeg aanhou om elke week na nog ŉ deeltjie te kyk, dan word die geheel al hoe duideliker en gaandeweg verander God se Gees jou bietjie-vir-bietjie om al hoe meer die gawes van Christus te beleef en aan ander te vertoon.

Maar dan moet jy die belofte wat jy aan God gemaak het nakom – om die bediening van die Woord *ywerig* op te soek. Dis wat elke belydende lidmaat beloof het, en ons het dit as gemeente weer bevestig toe ons opgestaan het daarvoor tydens Joos se belydenis in Maart, en wéér in April met Clarissa se belydenis.

Hier is van ons wat nie erns maak met daardie belofte nie, en dit beteken jy maak nie erns met God nie.

Dit is wel ook so dat daar soms Sondae is wat jy regtig nie hier kan wees nie.

Om seker te maak dat ons almal steeds elke Sondag se prediking kan volg, het die Kerkraad Donderdag besluit dat ons die stelsel weer in plek gaan sit om binnekort weer die preke te kan opneem en dan op die kerk se webblad te sit sodat almal dit kan aflaai en op jou eie luister.

As jy dit egter nie sal kan aflaai nie, kan jy vra om dit op ŉ ander manier te kry, dalk op ŉ CD of iets. Jy kan ook vra dat ons die preek vir jou e-pos sodat jy dit self kan lees.

God is ons liefdevolle Vader, maar Hy is God en ons kan nie voetjie-voetjie speel met ons beloftes aan Hom nie. Dit baie belangrik dat jou ywer om die bediening van die Woord op te soek baie duidelik moet wees.

Maar nie net omdat ons moet nie, ons wil tog ons Vader beter ken en al meer die volheid van Jesus beleef – en Woordbediening is een van die belangrikste middels wat die Heilige Gees gebruik.

Goed, *“Wat sal ons van al hierdie dinge sê?”* (Rom. 8:31 OAV) Watter dinge?

Dat ons in ons eie gestoei nêrens kom nie en saam Paulus uitroep, “*Ek ellendige mens, wie sal my van hierdie doodsbestaan verlos?”* (Rom. 7:24)

Maar ons weet dat daar wel verlossing is: *“Aan God die dank! Hy doen dit deur Jesus Christus ons Here.”* (Rom. 7:25)

Dit was die eerste spyker wat ons ingekap het vier weke gelede.

Die tweede spyker het ons drie weke gelede ingekap - *“Daar is dus geen veroordeling vir dié wat in Christus Jesus is nie.”* (Rom. 8:1)

Want God het sy Seun gestuur in die gestalte van ŉ sondige mens om in die vlees te kom om ons sondeskuld te betaal. Daarmee het Hy ons van die straf op sonde verlos.

Maar Hy het die wet ook volkome nagekom sodat ons verlos is van die sonde se heerskappy. Ons kan nou die wet nakom as ons ons deur die Gees laat beheers. Dit is wat ons netnou in Gal 5:16 ook gelees het.

Almal wat aan Christus behoort, het sy Gees en daarom moet ons nie meer deur ons sondige natuur lewe nie, maar deur die Gees moet ons ŉ einde maak van die sonde in ons lewe.

Die derde spyker in ons bouwerk was dat, *“Almal wat hulle deur die Gees laat lei, is kinders van God.”* (Rom. 8:14).

Daarom het ons nie meer ŉ slawe mentaliteit nie – dit is om so min as moontlik te doen om net uit die moeilikheid te bly en om maar altyd skrikkerig te wees vir straf wat waarskynlik gaan kom.

Nee deur die Gees het God vir ons ŉ intieme Pappa geword en ons is nie meer bang vir Hom nie en ook nie vir die dag van finale oordeel nie.

Ons is sy aangenome kinders en sal saam met Christus al sy gawes erf.

Omdat *“ons deel het aan Jesus se lyding, sal ons ook deel hê aan sy heerlikheid.”* (Rom. 8:17c)

Die vierde spyker wat ons verlede week ingekap het, was dat God se kinders vol hoop is al kry hulle swaar. *“Ons is daarvan oortuig dat die lyding wat ons nou moet verduur nie opweeg teen die heerlikheid wat God vir ons in die toekoms sal laat aanbreek nie.”* (Rom. 8:18)

Ons gedagtes gaan by hierdie lewe en by die graf verby en dit wat daarna kom gee ons ŉ huppel terwyl ons struikel, dit gee ons ŉ opgewonde blink in die oog terwyl die trane van swaarkry en hartseer vloei.

Ons weet ook dat die Heilige Gees vir ons bid as ons nie eers meer weet wat om te vra nie,

en ons weet dat elke swaarkry ons al meer soos Jesus laat lyk – en dit is altyd goed.

Ons het afgesluit met 4 skakels in die verlossingketting (Rom. 8:30) –

die wat God daartoe bestem het, het Hy geroep, en geregverdig, en verheerlik.

Gód het dit self gedoen en kláár gedoen. Daarom sien ons uit na die dag wanneer God sy kinders bekend gaan maak en hulle dan die erfenis, die heerlikheid finaal en volledig sal ontvang.

En na die alles, vra ons teks, *“So wat is nou ons gevolgtrekking van al hierdie dinge?”* (Rom. 8:31 NAV).

Hy antwoord dit met vier vrae wat so duidelik is dat dit nie antwoorde het nie.

Met hierdie vier vrae som hy alles op en slaan hy die spykers almal nog ŉ keer mooi vas – hy beklemtoon die gevolge, hy verseker ons weer en weer...

v. 31, *“God is vir ons, wie kan teen ons wees?”*

Is God vir ons? Hoe kan iemand daaroor wonder?

Het Hy nie sy eie Seun oorgegee om vermoor te word sodat ons gered kan word nie? Hy kon dit keer, en sy Seun het gevra of Hy sal.

Maar Hy gee sy eniggebore Seun prys om ellendige mense soos ek en jy te red en met Hom te versoen. Daar is tog geen groter bewys dat God vir ons is nie?!

Is iemand teen ons? Ja daar is.

Die wêreld haat God se kinders soos dit ook sy Seun gehaat het;

ons eie sondige natuur is teen ons want dit dra die saad van die sonde wat spontaan oral in ons lewe wil groei;

die duiwel is teen ons soos ŉ brullende leeu wat op ons loer om ons te verslind.

Maar die almagtige God is vir ons, en teenoor Hom is alles anders soos ŉ stoffie op ŉ skaal. Dit beteken niks!

As Hy klaar die grootste moontlike prys betaal het, waarom sou Hy ander “goedkoper” dinge wat jy nodig het nie ook uit genade gee nie?

v. 33, *“Wie kan die uitverkorenes van God aankla?” “Wie kan ons veroordeel?”*

Hy vra nie, wie kan die sondaars aankla en veroordeel nie. Die troos en sekerheid van verlossing en versoening en lewe deur die Gees en verheerliking is nie vir almal nie. Reg van die begin af weet ons Paulus skryf aan Christus se gemeente, sy liggaam in Rome destyds, maar vandag steeds aan sy liggaam in Pinetown. Gelowiges *“wat geroep is om aan Jesus Christus te behoort.”* (Rom. 1:6)

Dit is dieselfde mense wat Hy daartoe bestem het, geroep het, geregverdig het en verheerlik het. (Rom. 8:31). Moenie voor ongelowiges en dwaalleeraars se nonsies oor die uitverkiesing struikel nie – jy kán, nee jy behóórt hiervan seker te wees.

As jy in Jesus Christus glo, as jou dade die egtheid van jou geloof bewys – dan is jy uitverkies, want, *“Niemand kan na Jesus toe kom as die Vader wat Hom gestuur het jou nie trek nie”* (Joh. 6:44).

God se oproep is nie vir ons om sy uitverkiesing te verstaan en te verdedig nie.

Hy roep almal op om te glo – doen dit net. Gee jouself prys en neem Hom op sy Woord!

En wanneer jy glo – moet dan nie hoogmoedig wees en dink jy is beter as ander wat nie glo nie. In jouself is jy so ellendig as enigiemand anders. Ook jou geloof is genade van God.

Is daar iemand wat God se kinders aankla? Ja daar is.

Die duiwel wil ons gedurig wysmaak dat ons nooit goed genoeg kan wees nie;

die wêreld kla God se kinders gedurig aan want hulle sien die sonde waarmee ons steeds worstel – en soms gee ons sonde van hoogmoed en skynheiligheid juis rede vir hulle om ons aan te kla;

maar ook ons eie gewete nè?

Het jy ook al gewonder of jy regtig ŉ kind van God kan wees as jy agterkom hoe sleg jy struikel en aanhou struikel en soms selfs die sonde geniet?

Dit maak nie saak of die klagtes waar of vals is nie. Baie daarvan is in elk geval waar – “*Maar God self spreek sy uitverkorenes vry.”* (v.33).

Al die aanklagte waaraan die wêreld, die duiwel en jou gewete maar aan kan dink , selfs in die toekoms, dit is alles klaar aangehoor, die Regter het klaar daaroor geoordeel, en die straf is reeds betaal!

Vra iemand na die kwitansie vir die betaling? Daar is vier: Jesus, Jesus, Jesus, Jesus.

Jesus het gesterf – Hy het Homself geoffer om vir elke moontlike aanklag te betaal.

Jesus het opgestaan – Hy het die grootste en gevaarlikste aanklaer en straf oorwin (die duiwel en die dood)

Jesus is opgewek en sit aan die regterhand van God – Hy is die waarborg dat elkeen van sy broers en susters hulle heerlikheid ontvang wat God reeds bewerk het.

Jesus pleit vir ons by die Vader – soos wat sy Gees van binne ons bid, so bid Hyself daar by die Vader.

Kla maar aan duiwel, wêreld en gewete – dit beteken niks.

Want God spreek ons vry, nou reeds en elke oomblik in die toekoms.

v. 35, *“Wie kan ons van die liefde van Christus skei?”* Niks, niks, absoluut niks.

Voel dit soms asof ons van Jesus se liefde geskei is?

Ja, die dinge wat hy opnoem kan ons laat voel asof ons afgeskei is van Jesus se liefde.

Dink maar as ons ly en swaarkry,

as ons benoud is of as ons onregverdig behandel word en selfs aspris te na gekom en vervolg word,

of as ons gebrek lei en nie genoeg kos en klere het nie of

as ons in gevaar is of misdaad en geweld ons oorval.

Dan wonder mens maklik waar is Jesus se liefde?

Baie vra sommer reguit, “waar is die God van liefde dan nou?”

Paulus het seker ook iets van hierdie emosie geken. Hy skryf die brief waarskynlik in Korinthe, en dis hulle wat so teen hom gedraai het en met wie hy soveel moeilikheid gehad het.

Hy bewys dat gelowiges sulke emosie ervaar deur Ps. 44:24 juis hier aan te haal.

Dit is ŉ Psalm waarin die Koragiete voel dat God hulle verlaat het. Paulus haal v. 23 aan en in v.24 vra die Psalm, *“Kom ons te hulp! Waarom slaap U, Here? Word tog wakker! Moet ons nie vir altyd verstoot nie!”* (Ps. 44:24)

Maar weer antwoord is die Heilige Gees deur Paulus, baie duidelik met die antwoord.

In al hierdie dinge, mens kan ook sê ten spyte van al hierdie dinge, is ons juis oorwinnaars, nee meer, ons is super-oorwinnaars deur Jesus se liefde.

Maar dit is dan juis tye wat ons nie sy liefde sien nie sou jy wonder? Wel waar sien ons sy liefde?

1 Joh. 4:9,10 sê, “*9Hiérin is God se liefde vir ons geopenbaar: sy enigste Seun het Hy na die wêreld toe gestuur sodat ons deur Hom die lewe kan hê.* ***10****Werklike liefde is dít: nie die liefde wat ons vir God het nie, maar die liefde wat Hy aan ons bewys het deur sy Seun te stuur as versoening vir ons sondes.”*

Oorwinnaars – ja, want *“die lyding wat ons nou moet verduur, weeg nie op teen die heerlikheid wat God vir ons in die toekoms sal laat aanbreek nie.”* en

1 Pet. 1: *“3bons 'n lewende hoop* ***4****op die onverganklike, onbesmette en onverwelklike erfenis wat in die hemel ook vir julle in bewaring gehou word.”*

Weereens is die Heilige Gees baie duidelik in sy openbaring aan Paulus, en deur sy brief aan ons:

Nie dood of lewe nie,

nie engele of magte nie, (ook nie die doodsengel en bindinge en vloeke nie),

nie teenswoordige dinge of toekomstige dinge of kragte nie,

nie hoogte of diepte nie,

niks in die skepping (en dit is alles behalwe God)

kan ons van die liefde van God skei wat ons in Christus Jesus ons het nie!

Wat ŉ genadige blye boodskap was Romeine 7 en 8 nie in die afgelope 5 weke nie. En vandag se gedeelte is soos ŉ uitroepteken agter die blye evangelie!

En asof dit nie reeds meer as genoeg is nie, is dit nog nie die einde nie. Ons Here Jesus Christus het vir ons ook ŉ fisiese teken gegee om ons geloof te versterk.

Kan iets of iemand die brood wat jy in die Nagmaal gaan eet, en die wyn wat jy gaan drink weer so uit jou liggaam skei?

Nie? Net so seker kan jy wees dat niks en niemand jou van God se liefde in Christus Jesus kan skei nie.

Amen